**GIBANJE TROŠARINSKIH IZDELKOV MED SLOVENIJO IN DRUGIMI DRŽAVAMI ČLANICAMI EVROPSKE UNIJE – EMCS**

**REŽIM ODLOGA PLAČILA TROŠARINE IN**

**IZDELKI SPROŠČENI V PORABO ZA DOBAVO ZA KOMERCIALNI NAMEN**

**Podrobnejši opis**

**1. izdaja, JULIJ 2023**

**KAZALO**

[1.0 GIBANJE TROŠARINSKIH IZDELKOV V EU 3](#_Toc139963489)

[2.0 STATUSI GOSPODARSKIH SUBJEKTOV ZA GIBANJE TROŠARINSKIH IZDELKOV V EU 3](#_Toc139963490)

[2.1 Statusi gospodarskih subjektov za gibanje trošarinskih izdelkov v režimu odloga plačila trošarine med Slovenijo in drugimi državami članicami 3](#_Toc139963491)

[Neposredna dobava 4](#_Toc139963492)

[2.2 Statusi gospodarskih subjektov za gibanje trošarinskih izdelkov s plačano trošarino med Slovenijo in drugimi državami članicami za dobavo za komercialni namen 4](#_Toc139963493)

[2.3 Preverjanje statusov za poslovanje s trošarinskimi izdelki na SEED na portalu Europa 4](#_Toc139963494)

[3.0 RAČUNALNIŠKO PODPRT SISTEM - EMCS 5](#_Toc139963495)

[3.2 Preklic elektronskega trošarinskega dokumenta 6](#_Toc139963496)

[3.3 Sprememba namembnega kraja v elektronskem trošarinskem dokumentu (e-TD) oziroma elektronskem poenostavljenem trošarinskem dokumentu (e-PTD) 7](#_Toc139963497)

[3.4 Opozorilo ali zavrnitev e-TD/e-PTD - pred prihodom trošarinskih izdelkov v namembni kraj 7](#_Toc139963498)

[3.5 Potrditev prejema trošarinskih izdelkov - po prihodu trošarinskih izdelkov v namembni kraj 8](#_Toc139963499)

[3.6 Predložitev razloga za zamudo 9](#_Toc139963500)

[3.7 Predložitev razloga za manko 9](#_Toc139963501)

[4.0 Obveščanje nadzornega urada izven EMCS v zvezi z gibanjem 9](#_Toc139963502)

[5.0 Nadomestni postopek v primeru nedelovanja sistema SIEMCS 10](#_Toc139963503)

[6.0 ARC sledenje 12](#_Toc139963504)

1.0 GIBANJE TROŠARINSKIH IZDELKOV V EU

Trošarinski izdelki se lahko znotraj Evropske unije gibajo **za komercialni namen** na dva načina:

* **v režimu odloga plačila trošarine** za izdelke, ki še niso bili sproščeni v porabo in zanje še ni nastala obveznost plačila trošarine in
* **s plačano trošarino** za izdelke, ki so že bili sproščeni v porabo v Sloveniji oziroma v drugi državi članici in zanje nastane obveznost za obračun trošarine v namembni državi članici zaradi dobave za komercialni namen.

Gospodarski subjekti morajo za gibanje trošarinskih izdelkov znotraj Evropske unije **pridobiti** **ustrezen status** (trošarinsko številko) za poslovanje v režimu odloga plačila trošarine oziroma za gibanje s plačano trošarino.

**Elektronski trošarinski dokument** oziroma **elektronski poenostavljeni trošarinski dokument** je dokument v računalniško podprtem sistemu za nadzor nad gibanjem trošarinskih izdelkov (**EMCS**), ki omogoča spremljanje in nadzor gibanj trošarinskih izdelkov v režimu odloga plačila trošarine oziroma trošarinskih izdelkov s plačano trošarino za dobavo za komercialni namen med državami članicami. Šteje se, da se trošarinski izdelki gibajo v režimu odloga plačila trošarine iz ene države članice v drugo državo članico oziroma v izvoz, če jih spremlja elektronski trošarinski dokument ter da se izdelki gibajo s plačano trošarino iz ene v drugo državo članico, če jih spremlja elektronski poenostavljeni trošarinski dokument.

2.0 STATUSI GOSPODARSKIH SUBJEKTOV ZA GIBANJE TROŠARINSKIH IZDELKOV V EU

2.1 Statusi gospodarskih subjektov za gibanje trošarinskih izdelkov v režimu odloga plačila trošarine med Slovenijo in drugimi državami članicami

Trošarinski izdelki se lahko gibajo **v režimu odloga** plačila trošarine **iz Slovenije v drugo državo članico** v skladu s prvim odstavkom 23. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128), kadar je pošiljatelj [imetnik trošarinskega skladišča](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Dovoljenje_za_trosarinsko_skladisce.doc) v Sloveniji, od trošarinskega skladišča do osebe, ki lahko prejema trošarinske izdelke v režimu odloga v skladu z zakonodajo namembne države članice.

Trošarinski izdelki se lahko **v režimu odloga** plačila trošarine gibajo **iz druge države članice v Slovenijo**, kadar je pošiljatelj oseba, ki lahko v skladu z zakonodajo te države pošilja trošarine izdelke v režimu odloga od pošiljatelja:

* [v trošarinsko skladišče](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Dovoljenje_za_trosarinsko_skladisce.doc);
* [pooblaščenemu prejemniku;](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Pooblasceni_prejemnik.doc)
* [začasno pooblaščenemu prejemniku](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Zacasno_pooblasceni_prejemnik.doc);
* osebam iz 17. člena Zakona o trošarinah (diplomatska predstavništva, konzulati in mednarodne organizacije).

Trošarinski izdelki se pri **izvozu** gibajo v režimu odloga plačila trošarine med državami članicami kadar urad izstopa ni v Sloveniji, iz trošarinskega skladišča v Sloveniji v izvoz do iznosa z ozemlja Unije.

Trošarinski izdelki se pri **uvozu** gibajo v režimu odloga plačila trošarine med državami članicami od kraja uvoza v Sloveniji do osebe, ki lahko prejema trošarinske izdelke v režimu odloga v skladu z zakonodajo namembne države članice. Pošiljatelj mora imeti dovoljenje za [pooblaščenega uvoznika](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Pooblasceni_uvoznik.doc) v Sloveniji.

Neposredna dobava

V skladu s 27. členom Zakona o trošarinah lahko davčni organ na podlagi vloge **imetnika trošarinskega skladišča** oziroma **pooblaščenega prejemnika** odobri gibanje **v režimu odloga** plačila trošarine iz države članice do drugega kraja v Sloveniji, ki ni lokacija trošarinskega skladišča imetnika trošarinskega skladišča oziroma sedež pooblaščenega prejemnika. Za namen odobritve neposredne dobave *(ang. direct delivery)* imetnik trošarinskega skladišča oziroma pooblaščeni prejemnik davčnemu organu v [vlogi za odobritev lokacije neposredne dobave](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_trov_nd) predloži seznam lokacij neposredne dobave in njihove identifikacijske oznake (največ do 10 alfa-numeričnih znakov).

Za imetnika trošarinskega skladišča oziroma pooblaščenega prejemnika, ki izvaja neposredno dobavo, nastane trošarinska obveznost ob prejemu trošarinskih izdelkov na kraju neposredne dobave, razen če je kraj neposredne dobave trošarinsko skladišče ali obrat oproščenega uporabnika druge osebe in se zanje po prejemu nadaljuje režim odloga.

2.2 Statusi gospodarskih subjektov za gibanje trošarinskih izdelkov s plačano trošarino med Slovenijo in drugimi državami članicami za dobavo za komercialni namen

Trošarinski izdelki, ki **so bili sproščeni v porabo v Sloveniji**, se lahko gibajo **iz Slovenije v drugo državo članico** **za dobavo za komercialni namen** v skladu s prvim odstavkom 29. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128), kadar je pošiljatelj [certificirani pošiljatelj](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Gibanje_trosarinskih_izdelkov_sproscenih_v_porabo_med_drzavami_clanicami_EU.doc) oziroma [začasno certificirani pošiljatelj](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Gibanje_trosarinskih_izdelkov_sproscenih_v_porabo_med_drzavami_clanicami_EU.doc) v Sloveniji do certificiranega prejemnika oziroma začasno certificiranega prejemnika v namembni državi članici.

Trošarinski izdelki, ki so bili sproščeni v porabo v drugi državi članici, se lahko gibajo **iz druge države članice v Slovenijo** za dobavo za komercialni namen v skladu s prvim odstavkom 29. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128), kadar je pošiljatelj [certificirani pošiljatelj](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Gibanje_trosarinskih_izdelkov_sproscenih_v_porabo_med_drzavami_clanicami_EU.doc) oziroma [začasno certificirani pošiljatel](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Gibanje_trosarinskih_izdelkov_sproscenih_v_porabo_med_drzavami_clanicami_EU.doc)j v drugi državi članici, do certificiranega prejemnika oziroma začasno certificiranega prejemnika v Sloveniji.

Podrobnejše informacije o pridobitvi statusov in njihovih obveznostih so navedene v dokumentu [Gibanje trošarinskih izdelkov, sproščenih v porabo, med državami članicami, za dobavo za komercialni namen](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Gibanje_trosarinskih_izdelkov_sproscenih_v_porabo_med_drzavami_clanicami_EU.doc).

2.3 Preverjanje statusov za poslovanje s trošarinskimi izdelki na SEED na portalu Europa

Pristojni organi države članice gospodarskim subjektom za namene gibanja trošarinskih izdelkov med državami članicami dodelijo **trošarinsko številko**. Trošarinske številke se dodelijo ločeno za posamezen status, odobren gospodarskemu subjektu. Statusi, ki so namenjeni gibanju v režimu odloga plačila trošarine, ne morejo sodelovati s statusi, ki so namenjeni gibanju trošarinskih izdelkov s plačano trošarino za dobave za komercialni namen, in obratno. Zato ima lahko en gospodarski subjekt več trošarinskih številk, za različne statuse in za različne vrste gibanj, odvisno od njegovih poslovnih odločitev glede poslovanja s trošarinskimi izdelki oziroma drugimi gospodarskimi subjekti.

Gospodarski subjekt lahko preveri veljavnost posamezne trošarinske številke preko spletne povezave [SEED na portalu Europa](http://ec.europa.eu/taxation_customs/dds2/seed/seed_home.jsp?Lang=sl). Če je vpisana trošarinska številka trenutno veljavna, se prikažejo kategorije izdelkov in opis izdelkov, za poslovanje s katerimi ima podjetje dovoljenje, ter vrsta statusa za poslovanje s trošarinskimi izdelki. V vseh ostalih primerih se prikaže odgovor, da dovoljenje za to trošarinsko številko ne obstaja.

Statusi za trošarinske številke, ki jih lahko uporabniki preverjajo v [SEED na portalu Europa](http://ec.europa.eu/taxation_customs/dds2/seed/seed_home.jsp?Lang=sl):

* **režim odloga plačila trošarine**
* imetnik trošarinskega skladišča (*ang. authorised warehouse keper*) in lokacije trošarinskih skladišč *(ang. tax warehouse*); odprema in prejem;
* pooblaščeni uvoznik (*ang. registered consignor*); odprema od urada uvoza;
* pooblaščeni prejemnik (*ang. registered consignee*); prejem;
* začasno pooblaščeni prejemnik (*ang. temporary registered consignee*); prejem;
* **gibanje s plačano trošarino za dobavo za komercialni namen**
* certificirani pošiljatelj (*ang. certified consignor*);
* začasno certificirani pošiljatelj (*ang. temporary certified consignor*);
* certificirani prejemnik (*ang. certified consignee*);
* začasno certificirani prejemnik (*ang. temporary certified consignee*);

3.0 RAČUNALNIŠKO PODPRT SISTEM - EMCS

EMCS je računalniško podprt sistem, ki omogoča spremljanje in nadzor gibanj trošarinskih izdelkov v režimu odloga plačila trošarine med državami članicami EU in na ozemlju Slovenije ter spremljanje in nadzor gibanj trošarinskih izdelkov s plačano trošarino med državami članicami EU. Podatki, ki se izmenjujejo v računalniško podprtem sistemu za pošiljke, ki se gibljejo med državami članicami so določeni v [Delegirani Uredbi Komisije (EU) št. 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC).

V EMCS lahko **pošiljatelj** predloži naslednje informacije:

* Vložitev e-TD/e-PTD;
* Preklic;
* Sprememba namembnega kraja v e-TD/e-PTD;
* Razlog za zamudo;
* Razlog za manko.

V EMCS lahko **prejemnik** predloži naslednje informacije:

* Opozorilo ali zavrnitev e-TD/e-PTD;
* Poročilo o prejemu;
* Razlog za zamudo;
* Razlog za manko.

Finančna uprava Republike Slovenije omogoča gospodarskim subjektom, ki imajo urejen ustrezen status za poslovanje s trošarinskimi izdelki, vstop v spletno aplikacijo [SIEMCS](https://ecarina.carina.gov.si/), ki je dostopna ob predhodnem evidentiranju digitalnega potrdila, s pomočjo katerega je v okviru [e-poslovanja](http://www.fu.gov.si/carina/poslovanje_z_nami/e_carina/) dovoljeno elektronsko podpisovati dokumente v imenu uporabnika.

**3.1 Vložitev** **elektronskega trošarinskega dokumenta (e-TD) oziroma elektronskega poenostavljenega trošarinskega dokumenta (e-PTD) v EMCS**

Pošiljatelj mora davčnemu organu v skladu s prvim in tretjim odstavkom 35. člena Zakona o trošarinah in 2. členom [Izvedbene Uredbe Komisije (EU) št. 2022/1637](https://eur-lex.europa.eu/legal-content/EN/TXT/?uri=uriserv%3AOJ.L_.2022.247.01.0057.01.ENG&toc=OJ%3AL%3A2022%3A247%3ATOC), **pred začetkom gibanja** trošarinskih izdelkov, vendar ne prej kot sedem dni pred začetkom gibanja, predložiti osnutek e-TD oziroma e-PTD, ki vsebuje pravilne podatke. Osnutek e-TD oziroma e-PTD mora izpolnjevati zahteve iz tabele 1 v prilogi 1 [Delegirane Uredbe Komisije (EU) št. 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC). Računalniško podprt sistem samodejno preveri točnost in popolnost podatkov v predloženem e-TD oziroma e-PTD v skladu s pravili in pogoji iz Uredbe 2022/1636. Če so podatki ustrezni, davčni organ opremi e-TD oziroma e-PTD z enotno trošarinsko referenčno oznako oziroma enotno poenostavljeno trošarinsko referenčno oznako in jo sporoči pošiljatelju. Stanje e-TD/e-PTD se spremeni na »Sprejeto«. V nasprotnem primeru davčni organ o tem takoj obvesti pošiljatelja. Davčni organ pošlje e-TD oziroma e-PTD pristojnemu organu namembne države članice, ta pa ga predloži prejemniku.

Pošiljatelj osebi, ki spremlja trošarinske izdelke, prevozniku ali letalskemu prevozniku predloži enotno trošarinsko referenčno oznako (**ARC**) oziroma enotno poenostavljeno trošarinsko referenčno oznako (poenostavljena ARC), ki spremlja trošarinske izdelke med celotnim gibanjem, in ti jo na zahtevo predložijo davčnemu organu ali pristojnemu organu druge države članice.

Uporabniki spletne aplikacije SIEMCS si lahko pri izdelavi osnutka e-TD oziroma e-PTD pomagajo z [uporabniškimi navodili za izdelavo e-TD/e-PTD](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/SIEMCS_-_navodilo_za_izdelavo_eTD_in_ePTD.docx).

Pri **izvozu** **trošarinskih izdelkov** **v režimu odloga plačila trošarine** je postopek gibanja v povezavi z izvozom pojasnjen v [navodilih in pojasnilih, ki urejajo gibanje in izvoz trošarinskega blaga z odlogom plačila trošarine](https://www.fu.gov.si/fileadmin/Internet/Davki_in_druge_dajatve/Poslovanje_z_nami/Novodila_in_pojasnila/2023/3_2023_Navodilo_o_gibanju_in_izvozu_trosarinskega_blaga_z_odlogom_placila_trosarine.zip).

3.2 Preklic elektronskega trošarinskega dokumenta

Preklic elektronskega trošarinskega dokumenta se nanaša **samo na gibanja v režimu odloga plačila trošarine**. Preklica ni mogoče izvesti za pošiljke, ki so bile sproščene v porabo v Sloveniji in se pošiljajo v drugo državo članico s plačano trošarino, za dobavo za komercialni namen.

Pošiljatelj, ki pošilja trošarinske izdelke **v režimu odloga plačila trošarine** mora v skladu z drugim odstavkom 35. člena Zakona o trošarinah in 3. členom [Izvedbene Uredbe Komisije (EU) št. 2022/1637](https://eur-lex.europa.eu/legal-content/EN/TXT/?uri=uriserv%3AOJ.L_.2022.247.01.0057.01.ENG&toc=OJ%3AL%3A2022%3A247%3ATOC) preklicati elektronski trošarinski dokument, če se **gibanje trošarinskih izdelkov** v skladu s prvim odstavkom 25. člena Zakona o trošarinah **še ni začelo** in obstaja eden od naslednjih razlogov za preklic:

* tipkarska napaka;
* prekinitev trgovskega posla;
* dvojnik elektronskega trošarinskega dokumenta;
* gibanje se na datum odpreme ni začelo;
* drug razlog, ki ga pošiljatelj navede v preklicu dokumenta.

Pošiljatelj izpolni polja v osnutku sporočila o preklicu v skladu z zahtevami iz tabele 2 v prilogi 1 [Delegirani Uredbi Komisije (EU) št. 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in ga predloži davčnemu organu. Če so podatki ustrezni, se stanje e-TD spremeni na »Preklicano«. V nasprotnem primeru davčni organ o tem takoj obvesti pošiljatelja. Davčni organ pošlje sporočilo o preklicu pristojnemu organu namembne države članice, ta pa ga predloži prejemniku.

3.3 Sprememba namembnega kraja v elektronskem trošarinskem dokumentu (e-TD) oziroma elektronskem poenostavljenem trošarinskem dokumentu (e-PTD)

Pošiljatelj lahko spremeni namembni kraj gibanja pošiljke kadarkoli med njenim gibanjem. Pošiljatelj mora spremembo namembnega kraja vnesti takoj, ko ugotovi, da dejanski namembni kraj prejema ne ustreza podatku, navedenem v e-TD oziroma e-PTD ali kadar je gibanje v stanju »Ni naročeno«, »Zavrnjeno« ali »Delno zavrnjeno«.

* **režim odloga plačila trošarine**

Pri gibanju **v režimu odloga** plačila trošarine lahko pošiljatelj v EMCS spremeni namembni kraj gibanja:

* k novemu prejemniku,
* na novo lokacijo obstoječega prejemnika ali
* nazaj v odpremno trošarinsko skladišče.

Pošiljatelj, ki odpremlja trošarinske izdelke **v režimu odloga plačila trošarine**, lahko med gibanjem trošarinskih izdelkov v elektronskem trošarinskem dokumentu v skladu z devetim odstavkom 35. člena Zakona o trošarinah spremeni namembni kraj in navede novega, ki je dejanski namembni kraj in, ki je:

* trošarinsko skladišče;
* lokacija, kjer pooblaščeni in začasno pooblaščeni prejemnik lahko prejemata trošarinske izdelke;
* kraj, kjer trošarinski izdelki zapustijo Unijo pri izvozu ali
* kraj neposredne dobave v skladu s 27. členom Zakona o trošarinah.
* **gibanje s plačano trošarino za dobavo za komercialni namen**

Pri gibanju trošarinskih izdelkov, ki so **bili sproščeni v porabo in se v drugo državo članico gibajo za komercialni namen**, lahko pošiljatelj v EMCS spremeni namembni kraj gibanja:

* na novo lokacijo obstoječega prejemnika ali
* nazaj na kraj, od kjer je bila pošiljka odpremljena.

Pošiljatelj izpolni polja v osnutku sporočila o spremembi namembnega kraja v skladu z zahtevami iz tabele 3 v prilogi 1 [Delegirane Uredbe Komisije (EU) št. 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in ga predloži davčnemu organu. Podatek o spremembi namembnega kraja se posreduje pristojnemu organu države članice prejema in prejemniku, navedenem v prvotnem e-TD oziroma e-PTD, ter pristojnemu organu države članice prejema in novemu prejemniku.

3.4 Opozorilo ali zavrnitev e-TD/e-PTD - pred prihodom trošarinskih izdelkov v namembni kraj

Prejemnik trošarinskih izdelkov lahko pred prihodom pošiljke v EMCS predloži opozorilo ali zavrnitev e-TD/e-PTD, s čimer obvesti nadzorni urad in pošiljatelja, da:

* **podatki v e-TD/e-PTD ne ustrezajo podatkom iz naročila** (napačni podatki v e-TD/e-PTD ali napačna pošiljka); v tem primeru prejemnik v polju »Zastavica za zavrnitev« izbere vrednost »Ne ali Ne drži«, kar pomeni, da **prejemnik ne zavrača prejema pošiljke** (stanje e-TD/e-PTD se ne spremeni) oziroma
* **prejemnik ni naročil pošiljke** (zavrnitev prejema pred prihodom); v tem primeru prejemnik v polju »Zastavica za zavrnitev« izbere vrednost »Da ali Drži«, kar pomeni, da **prejemnik zavrača pošiljko** (stanje e-TD/e-PTD se spremeni na »Ni naročeno«).

Uporabnik lahko v EMCS izbere naslednje razloge za zavrnitev:

* trošarinski izdelki se ne ujemajo z naročilom;
* količine se ne ujemajo z naročilom;
* prejeti e-TD/e-PTD se ne nanaša na prejemnika;
* drug razlog, ki ga navede prejemnik.

Davčni organ pošlje sporočilo za opozorilo ali zavrnitev pristojnemu organu namembne države članice, ta pa ga predloži prejemniku.

3.5 Potrditev prejema trošarinskih izdelkov - po prihodu trošarinskih izdelkov v namembni kraj

Prejemnik trošarinskih izdelkov mora v skladu s prvim odstavkom 36. člena Zakona o trošarinah z uporabo računalniško podprtega sistema predložiti poročilo o prejemu trošarinskih izdelkov takoj oziroma najpozneje **v petih delovnih dneh po prejemu pošiljke**. Prejemnik lahko predloži poročilo o prejemu tudi po navedenem roku, če to davčnemu organu ustrezno obrazloži. Prejemnik v poročilo o prejemu, ki izpolnjuje zahteve iz tabele 6 v Prilogi I [Delegirane Uredbe Komisije (EU) št. 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC), vpiše pravilne podatke o prejeti pošiljki in ga predloži davčnemu organu. Davčni organ elektronsko preveri točnost in popolnost podatkov v poročilu o prejemu trošarinskih izdelkov, in če so podatki ustrezni, prejemniku potrdi prejem poročila in obvesti pristojni organ odpremne države članice in pošiljatelja. Če podatki niso ustrezni, davčni organ o tem takoj obvesti prejemnika.

Davčni organ za **certificiranega prejemnika** pošlje poročilo o prejemu v državo članico odpreme, ko so izpolnjene vse obveznosti v skladu z drugim odstavkom 29. člena Zakona o trošarinah: zagotovljen ustrezen instrument za zavarovanje plačila trošarine oziroma trošarina plačana, predložen obračun trošarine in davčnemu organu omogočeno preverjanje prejema.

Uporabniki spletne aplikacije SIEMCS si lahko pri izdelavi osnutka poročila o prejemu pomagajo z [uporabniškimi navodili za izdelavo poročila o prejemu](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/SIEMCS_-_navodilo_za_izdelavo_porocila_o_prejemu.docx).

**Začasno certificirani prejemniki in začasno pooblaščeni prejemniki**

Začasno certificirani prejemniki (status povezan z gibanjem trošarinskih izdelkov s plačano trošarino za komercialne dobave) in začasno pooblaščeni prejemniki (status povezan z gibanjem trošarinskih izdelkov v režimu odloga plačila trošarine) predložijo podatke o prejetih pošiljkah v aplikaciji ETROD iz [veljavnega registra napovedi prejema](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Gibanje_trosarinskih_izdelkov_sproscenih_v_porabo_med_drzavami_clanicami_EU.doc) oziroma [dovoljenja za začasno pooblaščenega prejemnika](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Zacasno_pooblasceni_prejemnik.doc). Na podlagi vnesenih podatkov, se poročilo o prejemu samodejno ustvari v EMCS in pošlje v odpremno državo članico.

**Diplomatska predstavništva, konzulati in mednarodne organizacije**

Za osebe iz 17. člena Zakona o trošarinah prejem trošarinskih izdelkov v računalniško podprtem sistemu potrdi davčni organ. V ta namen osebe iz 17. člena tega zakona najpozneje v petih delovnih dneh po prejemu pošiljke trošarinskih izdelkov davčnemu organu predložijo pravilne podatke o prejeti pošiljki na obrazcu [Poročilo o prejemu trošarinskih izdelkov iz druge države članice](https://www.fu.gov.si/fileadmin/Internet/Carina/Poslovanje_z_nami/e_Carina/Opis/EMCS/Navodilo_za_izdelavo_porocila_o_prejemu.doc).

3.6 Predložitev razloga za zamudo

Pošiljatelj ali prejemnik lahko v EMCS obvesti davčni organ o razlogu za zamudo pri predložitvi poročila o prejemu.

Pošiljatelj **mora** takoj ali najkasneje v desetih delovnih dneh po izteku časa v EMCS ali izven EMCS obvestiti davčni organ, v skladu z dvanajstim odstavkom 35. člena Zakona o trošarinah, o razlogih in okoliščinah, zaradi katerih gibanje ni bilo zaključeno če:

* pošiljatelj za **gibanje v režimu odloga plačila trošarine** ne prejme poročila o prejemu / izvozu po izteku časa, določenega za gibanje in predpisanega za potrditev prejema trošarinskih izdelkov (5 delovnih dni), oziroma
* pošiljatelj za **izdelke sproščene v porabo, ki se v drugo državo članico gibajo za komercialni** **namen**, ne prejme poročila o prejemu po izteku časa, določenega za gibanje in po prejemnikovi izpolnitvi vseh obveznosti v namembni državi članici, vključno s plačilom trošarine.

Uporabnik lahko v EMCS izbere naslednje razloge za zamudo:

* nesreča;
* stavka;
* slabe vremenske razmere;
* uradniki opravljajo preiskavo;
* trgovski posel še ni bil opravljen;
* trgovski posel je bil preklican;
* drug razlog, ki ga navede prejemnik ali pošiljatelj.

Davčni organ pošlje razlog za zamudo pristojnemu organu druge države članice.

3.7 Predložitev razloga za manko

Pošiljatelj ali prejemnik lahko v EMCS predložita razlog za manko, če je v EMCS predloženo poročilo o prejemu / izvozu, na katerem je naveden manko. Uporabnik v EMCS opisno navede razlog za manko. Davčni organ pošlje razlog za manko pristojnemu organu druge države članice.

4.0 Obveščanje nadzornega urada izven EMCS v zvezi z gibanjem

**Pošiljatelj** mora obvestiti nadzorni finančni urad o morebitnih spremembah med gibanjem, navesti dejansko stanje pošiljke in hraniti vse izven EMCS izmenjane dokumente v evidenci kadar:

* **ugotovi, da je v e-TD/e-PTD navedel nepravilne podatke**; v tem primeru mora takoj obvestiti davčni organ in mu posredovati pravilne podatke o pošiljki na obrazcu [Obveščanje nadzornega organa v zvezi s pravilnimi podatki o odpremljeni pošiljki v EMCS](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_obv_odprema) in listine, ki dokazujejo dejansko stanje odpremljene pošiljke, v skladu z četrtim odstavkom 35. člena Zakona o trošarinah;
* pošiljatelj za izdelke, **odpremljene v režimu odloga plačila trošarine**, ne prejme poročila o prejemu **po izteku časa, določenega za gibanje in predpisanega za potrditev prejema trošarinskih izdelkov (5 delovnih dni)**, takoj ali najkasneje v desetih delovnih dneh po izteku časa obvesti nadzorni finančni urad, v skladu z dvanajstim odstavkom 35. člena ZTro-1. Pošiljatelj lahko v SIEMCS navede razlog za zamudo poročila o prejemu ali nadzornemu uradu predloži nadomestno poročilo o prejemu s potrdilom pristojnega organa namembne države članice, da so trošarinski izdelki dejansko prispeli v namembni kraj ali v primeru, če od prejemnika prejme informacijo, da je gibanje zaključeno, obvestiti nadzorni finančni urad, da obstaja možnost neusklajenega stanja gibanja v sistemu SIEMCS;
* pošiljatelj za izdelke, **odpremljene s plačano trošarino**, ne prejme poročila o prejemu **po izteku časa, določenega za gibanje in po prejemnikovi izpolnitvi vseh obveznosti v namembni državi članici, vključno s plačilom trošarine**, takoj ali najkasneje v desetih delovnih dneh po izteku časa obvesti nadzorni finančni urad, v skladu z dvanajstim odstavkom 35. člena ZTro-1. Pošiljatelj lahko v SIEMCS navede razlog za zamudo poročila o prejemu ali nadzornemu uradu predloži nadomestno poročilo o prejemu s potrdilom pristojnega organa namembne države članice, da so trošarinski izdelki dejansko prispeli v namembni kraj in je prejemnik izpolnil vse predpisane obveznosti v državi članici, vključno s plačilom trošarine ali v primeru, če od prejemnika prejme informacijo, da je gibanje zaključeno in v namembni državi članici izpolnjene vse obveznosti vključno s plačilom trošarine, obvestiti nadzorni finančni urad, da obstaja možnost neusklajenega stanja gibanja v sistemu SIEMCS;
* pošiljatelj za izdelke, **odpremljene v izvoz**, ne prejme poročila o izstopu trošarinskih izdelkov **po izteku časa, določenega za gibanje**, takoj ali najkasneje v desetih delovnih dneh po izteku časa obvesti nadzorni finančni urad, v skladu z dvanajstim odstavkom 35. člena ZTro-1. Pošiljatelj obvesti nadzorni finančni urad o razlogih za nedokončan izvoz trošarinskih izdelkov v režimu odloga plačila trošarine ali v primeru, če je pošiljka izstopila, pošlje nadzornemu finančnemu uradu MRN izvozne carinske deklaracije.
* **se med gibanjem zgodi dogodek, ki vpliva na pošiljko ali njeno gibanje (npr. uničenje ali delno uničenje, nesreča, nepredviden pretovor blaga, kraja blaga in / ali vozila ali drug dogodek); v tem primeru** mora pošiljatelj izven EMCS predložiti opis dogodka in stanje pošiljke ter priložiti morebitno dokumentacijo v skladu s petim odstavkom 6. člena, 26. členom in dvanajstim odstavkom 35. člena Zakona o trošarinah.

**Prejemnik** mora obvestiti nadzorni finančni urad o morebitnih spremembah v zvezi s prejeto pošiljko, navesti dejansko stanje pošiljke in hraniti vse izven EMCS izmenjane dokumente v evidenci kadar:

* **je v poročilu o prejemu navedel nepravilne podatke**; v tem primeru mora prejemnik v skladu s tretjim odstavkom 36. člena Zakona o trošarinah o tem takoj obvesti nadzorni finančni urad in mu posredovati pravilne podatke o prejeti pošiljki na obrazcu [Obveščanje nadzornega organa v zvezi s pravilnimi podatki o prejeti pošiljki v EMCS](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_obv_prejem) in listine, ki dokazujejo dejansko stanje prejete pošiljke;
* **v SIEMCS ne prejme e-TD/e-PTD za prejeto pošiljko in pošiljka ni bila odpremljena po nadomestnem postopku**; v tem primeru o tem obvestiti nadzorni finančni urad, ki izvede sinhronizacijo gibanja;
* **se med gibanjem zgodi dogodek**, ki vpliva na posamezno pošiljko trošarinskih izdelkov ali njeno gibanje; v tem primeru v zvezi z dogodkom pisno obvestiti nadzorni finančni urad.

5.0 Nadomestni postopek v primeru nedelovanja sistema SIEMCS

**Nedelovanje računalniškega sistema SIEMCS**

Kadar računalniško podprt sistem SIEMCS ni na voljo, davčni organ informacijo o nedelovanju računalniško podprtega sistema objavi na spletni strani Finančne uprave RS ([Delovanje informacijskih sistemov](http://www.fu.gov.si/odis_fu_obvestila_o_delovanju_informacijskih_sistemov_furs/e_carina_obvestila_o_delovanju_informacijskih_sistemov_furs_odis_fu/)). Takšna objava pomeni, da lahko uporabniki sistema SIEMCS uporabljajo nadomestni postopek vse do trenutka, ki je kot začetek ponovnega delovanja sistema objavljen na istem mestu.

**Nadomestni postopek za pošiljatelja**

Kadar računalniško podprti sistem SIEMCS ni na voljo, lahko pošiljatelj v Sloveniji v skladu z 39. členom Zakona o trošarinah začne gibanje pod režimom odloga tako, da z uporabo nadomestnega postopka po elektronski pošti pred začetkom gibanja obvesti o odpremi:

* nadzorni finančni urad (oddelek za trošarine) v času poslovnih ur,
* zunaj poslovnega časa nadzornega finančnega urada pa tudi Sektor za centralno pomoč uporabnikom pri Finančnem uradu Nova Gorica.

**Sektor za centralno pomoč uporabnikom**

**Mednarodni prehod 2 b, Vrtojba 5290 Šempeter pri Gorici**

**T: 05 297 6800**

**F: 05 297 6764 E:** **sd.fu@gov.si**

**Urnik:**

• vsak dan od ponedeljka do petka, od 8:00 do 18:00,

• dežurna tehnična pomoč 24 ur dnevno vse dni v tednu.

Pošiljatelj izpolni obrazec za [nadomestni spremni dokument za gibanje trošarinskega blaga](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_nad_odprema) ali drug obrazec, ki mora ustrezati zahtevam prvega odstavka 9. člena [Delegirani Uredbi Komisije (EU) št. 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in vsebuje iste podatke kot osnutek e-TD oziroma e-PTD iz tabele 1, priloge 1 navedene uredbe.

Pošiljatelj izpolni obrazec za nadomestni spremni dokument za gibanje trošarinskega blaga ter izpolnjenega opremi s podpisom odgovorne osebe. En izvod spremlja trošarinske izdelke, drugi izvod pa pošiljatelj predloži pristojnemu nadzornemu organu.

Takoj, ko je računalniško podprti sistem na voljo, mora pošiljatelj v skladu z drugim odstavkom 39. člena Zakona o trošarinah predložiti osnutek e-TD oziroma e-PTD v sistem SIEMCS. E-TD oziroma e-PTD nadomesti papirni dokument po dodelitvi enotne trošarinske referenčne oznake e-TD oziroma e-PTD.

**Nadomestni postopek za prejemnika**

Nadomestni postopek za prejemnika se uporabi, kadar računalniško podprti sistem ni na voljo v času oziroma kraju prejema ali ni bil na voljo v času oziroma kraju pošiljanja, zato prejemnik ne more predložiti poročila o prejemu v sistem SIEMCS v roku, predvidenem za predložitev elektronskega poročila o prejemu, to je po izteku 5 delovnih dni po prejemu pošiljke. Prejemnik mora v tem primeru predložiti nadzornemu finančnemu organu obrazec za [nadomestno poročilo o prejemu / izvozu za gibanja trošarinskega blaga](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_nad_prejem) ali drug obrazec, ki ustreza zahtevam iz tretjega odstavka 9. člena [Delegirani Uredbi Komisije (EU) št. 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in vsebuje iste podatke kot poročilo o prejemu iz tabele 6 priloge 1 te uredbe, in tako potrdi konec gibanja.

Prejemnik izpolni obrazec nadomestnega poročila o prejemu za gibanja trošarinskega blaga in izpolnjenega opremi s podpisom odgovorne osebe ter predloži nadzornemu finančnemu organu. Ta ga pošlje pristojni upravi države članice odpreme. Takoj. ko je računalniško podprti sistem na voljo, prejemnik postopa v skladu s tretjim odstavkom 40. člena Zakona o trošarinah in poročilo o prejemu vnese v sistem SIEMCS.

6.0 ARC sledenje

Na spletni strani Evropske komisije se nahaja spletni servis za poizvedbe o gibanjih med državami članicami. Poizvedba se izvede na podlagi ARC. Spletni servis je namenjen poizvedbam gospodarskih subjektov in uradnikom držav članic o stanju posameznega gibanja v informacijskem sistemu EMCS. Podatki se pridobivajo iz informacijskih sistemov držav članic in so informativnega značaja: [ARC sledenje](https://ec.europa.eu/taxation_customs/dds2/arc/arc_home.jsp).